‘શું લેશો? કશિશ, કૉફી વિથ આઇસક્રીમ ચાલશે?’ કૌશલે આ સવાલથી પોતાની હાજરી પુરાવી. ધ્યેય અને અતુલભાઈ વાતચીત કરતા હતા ત્યારે કૌશલ અપલક નજરે કશિશને જોઈ રહ્યો હતો. કશિશ ઘર છોડીને ગઈ એને આજે મહિનાઓ થઈ ગયા. એ પછી પહેલીવાર જોઈ રહ્યો છે. પહેલાં કરતાં સહેજ સ્લીમ થઈ છે. એટલે પહેલાં કરતાં વધુ સુંદર લાગે છે, પણ રંગ સહેજ શ્યામ થયો છે. ઘરની, કૉફી હાઉસની જવાબદારી એકલા હાથે સંભાળવી સહેલી તો નથી જ. એ માટે બહાર ફરવું પડતું હશે. તાપ-તડકો સહેવો પડતો હશે. એને મનોમન કશિશની ખૂબ દયા આવી. પોતે બહુ મોટી ભૂલ કરી નાંખી એના અહેસાસે એને વધુ નમ્ર બનાવ્યો.